Det kommer ikke bag på mig, at en sag som Jensen’s Bøfhus desværre får medvind på de sociale medier, som uhæmmet og unuanceret forsøger at skade en virksomhed, der trods alt følger reglerne og har gjort, hvad de var nødt til at gøre for at beskytte det, som de har bygget op gennem 25 år.

Eftersom de store medier ikke har givet et nuanceret billede af sagen, vil jeg gøre det! Jeg spiser selv på Jensen’s Bøfhus i ny og næ (når jeg passer min søsters fire børn, som synes, at det er drøngodt, og i øvrigt hedder Jensen!), men ellers har jeg ingen relation til virksomheden. Når 100.000 danskere kan boykotte en virksomhed på et uoplyst grundlag, må det være på sin plads, at der kastes lys over sagen, og at give en opsang til de folk på de sociale medier, der råber op uden at have sat sig ind i tingene!

Min egen historie om varemærker

Jeg har selv siddet på begge sider af bordet, når det kommer til varemærkeret, og jeg kan så udmærket godt sætte mig ind i begge parters situation. Men jeg har også lært, at varemærkeloven skal beskytte virksomheder, der gennem tiden har brugt mange penge på deres brand, således at andre virksomheder ikke kan snylte på dem. Det er fair og rimeligt, uanset om du er en ”lille” restauratør eller en stor – for vi er vel enige om, at regler er lige for alle? Men medierne har selvfølgelig større interesse i at skrive om, at den store tryner den lille, end i at skrive om, at en lille og ukendt virksomhed har kopieret en stor virksomhed.

Det, du ikke vidste om den ”lille” fiskerestaurant

Inden sagen nåede hertil, var der allerede faldet en dom, hvor Jensens Fiskerestaurant blev pålagt at ændre skrifttypen i deres logo. Det er da bemærkelsesværdigt, at denne lille fiskerestaurant har et logo, som minder om Jensen’s Bøfhus. Det tyder da i den grad på, at de har snyltet på og misbrugt Jensen’s Bøfhus’ brand. I mine øjne viser det, at fiskerestauranten bevidst har forsøgt at udnytte folks kendskab til Jensen’s Bøfhus. Samtidig bekræfter en undersøgelse da også, at 96 % af danskerne forbinder ”Jensen’s” med bøf og kun 4 % med en fiskerestaurant, hvilket igen taler for, at der er en stor risiko for, at forbrugeren vil forveksle de to virksomheders navne.

Du kan læse dommen i sagen på Højesterets webside.

Selvom medierne virkelig gerne vil have læserne til at tro, at det handler om en uskyldig lille erhvervsdrivende, så er Jensens Fiskerestaurant ikke bare en ”lille” restaurant. Virksomheden er ved at etablere en kæde, der på nuværende tidspunkt består af tre restauranter. Hvis Jensens Fiskerestaurant blev til en landsdækkende kæde med samme font som Jensen’s Bøfhus, ville der uden tvivl være mange, som ville tro, at de to kæder har den samme ejer. Og det er jo netop dét, sagen handler om: forveksling og snylteri. Den handler ikke om den ene lille fiskerestaurant. Dertil er det værd at fremhæve, at ejeren af Jensen’s Bøfhus, Palle Jensen, rent faktisk har tilbudt at lade fiskerestauranten fortsætte med ”Jensens Fiskerestaurant” i Sæby. Det viser, at de er sympatiske og fair mennesker – og ikke en stor virksomhed, der vil knuse en lille virksomhed.

Sagen handler altså ikke om, at Jensen’s Bøfhus har ”patent” på ”Jensen”, således som flere folk har troet. Du kan derfor godt kalde din virksomhed for ”Jensens Bilfirma” – bare du ikke er i kategorien ”fødevarer”.

Hvis du vil have en mere juridisk forklaring på sagen, så er det her indlæg interessant.

I bund og grund må vi jo følge reglerne, ellers ender vi med at blive en bananrepublik

Tiderne er skiftet, og de sociale medier har fået en større magt, og ligesom virksomhederne skal handle etisk, så skal det enkelte individ også gøre det. Jeg forstår godt, at man har forskellige holdninger til tingene – især hvis det beror på et oplyst grundlag – men når folk brokker løs og tilsviner en anden virksomhed, så er det på tide, at folk strammer sig an og sætter et spejl op foran dem selv. Man bærer også et ansvar, når man er på de sociale medier. Fx kan man på Trustpilot se, at folk giver Jensen’s Bøfhus én stjerne sammen med en kommentar om, at det er nogle ”svin, klamme og deres mad er lort”. Som forbruger må man simpelthen stramme sig an og agere mere ansvarligt.

Jeg håber seriøst, at der er flere, som vælger Jensen’s Bøfhus efter den uretfærdige og unuancerede shitstorm, der har kørt i den seneste uge, og at sagen nu er så nuanceret, at alt det jantelovsgejl, boykot og pladder kan ophøre!

Toke Kruse